ธปท.ดูแล ค่าเงินบาท ทุนสำรอพุ่ง
ทุนสำรองประเทศเพิ่ม 1,700 ล้านเหรียญสหรัฐ คาด ธปท.ดูแลเงินบาทแข็งค่า
10 พ.ค. 2559

ทุนสำรองประเทศเพิ่ม 1,700 ล้านเหรียญสหรัฐ คาด ธปท.ดูแลเงินบาทแข็งค่า
ธนาคารแห่งประเทศ (ธปท.) รายงานฐานะเงินทุนสำรองระหว่างประเทศ ณ วันที่ 29 เม.ย. 2559 อยู่ที่ระดับ 1.786 แสนล้านเหรียญสหรัฐ หรือประมาณ 6.239 ล้านล้านบาท เพิ่มขึ้น 1,700 ล้านเหรียญสหรัฐ หรือประมาณ 5.97 หมื่นล้านบาท (หากคิดอัตราแลกเปลี่ยนเปิดตลาดเช้านี้ที่ระดับ 35.13 บาท/เหรียญสหรัฐ) จากสัปดาห์ก่อนหน้าทุนสำรองอยู่ที่ 1.769 แสนล้านเหรียญสหรัฐ
ขณะที่ฐานะซื้อเงินตราต่างประเทศล่วงหน้าสุทธิ (Forward) อยู่ที่ระดับ 1.46 หมื่นล้านเหรียญสหรัฐ เพิ่มขึ้น 9,000 ล้านเหรียญสหรัฐ จากสัปดาห์ก่อนหน้าที่มี 1.37 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิในปัจจุบันอยู่ที่ระดับ 1.932 แสนล้านเหรียญสหรัฐ
 นักค้าเงินธนาคารพาณิชย์ เปิดเผยว่า คาดว่าทุนสำรองประเทศเพิ่มขึ้นจากการตีมูลค่าสินทรัพย์ที่เพิ่มขึ้น บวกกับช่วงที่ผ่านมาดุลการค้าและดุลบัญชีเดินสะพัดก็เกินดุลมาต่อเนื่อง จากมูลค่าการนำเข้าที่ต่ำกว่ามูลค่าการส่งออก ประกอบกับทางการเองก็น่าจะเข้าดูแลค่าเงินบาท ด้วยการเข้าไปซื้อเงินเหรียญสหรัฐในตลาดเพื่อเข้าเก็บในทุนสำรองด้วย ทำให้ค่าเงินบาทที่เคยเคลื่อนไหวที่ระดับ 34 บาทกว่าๆ กลับมาเคลื่อนไหวอยู่เหนือระดับ 35 บาท/เหรียญสหรัฐ
ด้านฐานเงินหรือเงินสดหมุนเวียนในมือภาคเอกชน บวกเงินฝากของสถาบันการเงินที่ ธปท.ในปัจจุบันอยู่ที่ระดับ 1.667 ล้านล้านบาท เพิ่มขึ้นจากสัปดาห์ก่อนที่ 1.580 ล้านล้านบาท โดยปริมาณสภาพคล่องในระบบยังมีเพียงพอต่อกิจกรรมทางเศรษฐกิจ